AaB-træner Kent Nielsen har en god forklaring på den forvandling, hans spillere har gennemgået i Superligaen. Med lørdagens 4-1-sejr indtager AaB Superligaens andenplads. I maj var nordjyderne få minutter fra at rykke ud af Danmarks bedste fodboldrække. - Det pres, vi spillede under i foråret, er fjernet, og så har vi fået en god start på sæsonen. Men fundamentet blev lagt i foråret, hvor vi spillede godt, siger Kent Nielsen til TV2 Sport. - Lige nu har vi momentum, og det går godt, og det prøver vi at udnytte. Men det er ikke et parameter for, hvordan hele sæsonen ender, fortæller AaB-træneren. Nielsen mener, at den regnvåde bane i Herfølge var en fordel for hans spillere, der kunne stikke fra HB Køges forsvar på dybdeløb. Samtidig gjorde vandet det umuligt for HB Køge at etablere et højt pres, da nordjyderne konstant søgte den lange aflevering. HB Køges Thomas Guldborg Christensen føler heller ikke, at det store nederlag er et udtryk for kvalitetsforskellen. - AaB kommer foran med 1-0 på et lucky punch og 2-0 på en vandpyt. Så satser vi til sidst, og derfor ender det 1-4, siger forsvarsspilleren. AaB har 15 point efter syv kampe, mens HB Køge indtager sidstepladsen med tre point. /ritzau/

Referat:
Kent Nielsen føler, at AaB fik udnyttet holdets nuværende momentum i vandsejr på 4-1 over HB Køge.